คลังดันมหกรรมแบงก์รัฐ อัดสินเชื่อ-เงินฝากช่วยรากหญ้า
ใกล้ถึงงาน “มหกรรมแบงก์รัฐเพื่อประชาชน” หรือ “SFIs Expo” ซึ่งกระทรวงการคลัง สำนักงานเศรษฐกิจการคลัง (สศค.)
23 มิ.ย. 2558

โดย...กนกวรรณ บุญประเสริฐ
ใกล้ถึงงาน “มหกรรมแบงก์รัฐเพื่อประชาชน” หรือ “SFIs Expo” ซึ่งกระทรวงการคลัง สำนักงานเศรษฐกิจการคลัง (สศค.) ร่วมกับสถาบันการเงินเฉพาะกิจของรัฐทั้ง 8 แห่ง จัดมหกรรมการเงิน 5 จุดทั่วประเทศระหว่างวันที่ 27-28 มิ.ย.นี้ หลายฝ่ายก็ยิ่งเร่งโหมโปรโมทกันมากขึ้นทั้งสินเชื่อดอกเบี้ยต่ำ-เงินฝากดอกเบี้ยสูง โดยชูโปรโมชั่นเลข 29 ซึ่งตรงกับนายกรัฐมนตรีคนที่ 29 พล.อ.ประยุทธ์ จันทร์โอชา
เพราะยิ่งใกล้จบช่วงไตรมาส 2 หรือครึ่งปีแรก สถานการณ์ทางเศรษฐกิจไทยก็ยิ่งดูไม่เป็นไปตามที่เคยคาดการณ์ไว้ เนื่องจากภาคการส่งออกที่ติดลบต่อเนื่องและสถานการณ์ราคาสินค้าเกษตรที่ตกต่ำยาวและยังถูกซ้ำเติมด้วยภาวะภัยแล้ง จนส่งผลให้กลุ่มพ่อค้า-แม่ค้า ธุรกิจขนาดกลางและขนาดย่อม (เอสเอ็มอี) ทำมาค้าขายไม่คล่องต้องวิ่งหาสินเชื่อมาหมุน ในขณะที่เกษตรกรรายได้หดจนไม่มีกำลังซื้อ 
เริ่มที่ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ สุพจน์ อาวาส กรรมการผู้จัดการ ธพว. เปิดเผยว่า เตรียมนำโครงการสินเชื่อดอกเบี้ยต่ำ(Policy Loan) วงเงิน 1.5 หมื่นล้านบาท แยกเป็นปล่อยกู้เอสเอ็มอีที่ได้รับผลกระทบจากภาวะเศรษฐกิจชะลอตัว 9,000 ล้านบาท ผู้ประกอบการใหม่ (Startup) ที่มีนวัตกรรม 2,250 ล้านบาท เอสเอ็มอีขนาดย่อมที่มีแนวโน้มเติบโตเป็นขนาดกลางและเอสเอ็มอีที่จะขยายธุรกิจเข้าสู่ประชาคมเศรษฐกิจอาเซียน (เออีซี) อีก 3,750 ล้านบาท
โครงการดังกล่าวมีระยะเวลากู้ยืม 5 ปี คิดดอกเบี้ย 7% โดยในช่วง 3 ปีแรกรัฐชดเชยดอกเบี้ย 3% สำหรับสินเชื่อไม่เกิน 15 ล้านบาทแรก เท่ากับเอสเอ็มอีแบงก์จะปล่อยกู้ที่อัตราดอกเบี้ย 4% ในช่วง 3 ปีแรก ส่วน 2 ปีที่เหลือให้เอสเอ็มอีแบงก์พิจารณาตามสมควร ลูกหนี้ขอให้บรรษัทประกันสินเชื่ออุตสาหกรรมขนาดย่อม (บสย.)ค้ำประกันสินเชื่อได้และมีส่วนรับผิดไม่เกิน 18% รัฐจ่ายค่าธรรมเนียมแทนผู้ประกอบการปีแรกที่ 1.75% ปีที่ 2-3 รัฐจ่ายให้ 0.75% รวมแล้วรัฐชดเชยให้ 3,225 ล้านบาท
“จะเปิดตัวสินเชื่อนี้ทั้ง 5 จุดทั่วประเทศ เชื่อว่าปล่อยกู้ได้หมดภายในเวลาอันรวดเร็ว เพราะตอนนี้มีลูกค้าเอสเอ็มอีที่ตื่นตัวและต้องการสินเชื่อโทรศัพท์เข้ามาติดต่อจำนวนมาก” สุพจน์ กล่าว  
สมศักดิ์ กังธีระวัฒน์ รองผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ธ.ก.ส. ออกสินเชื่ออุ่นใจคนไกลบ้าน ฟรีค่าธรรมเนียมวิเคราะห์สินเชื่อปล่อยกู้ 5 กลุ่มอาชีพ ได้แก่ 1.ค้าขาย หาบเร่  2.สินเชื่อห้องแถว 3.ซ่อมอุปกรณ์เครื่องใช้ไฟฟ้า 4.เสริมสวย  5.ร้านค้าออนไลน์ ปล่อยกู้ตามแผนประกอบอาชีพดอกเบี้ยปกติ
นอกจากนี้ ได้ออกเงินฝาก 4 เดือน ให้ดอกเบี้ย 2.29% ต่อปี ไม่เสียภาษีเน้นกลุ่มผู้สูงอายุตั้งแต่ 50 ปีขึ้นไป รับฝากขั้นต่ำ 1 หมื่นบาท สูงสุดไม่เกิน 5 แสนบาท เฉพาะในงาน และนำสลากออมทรัพย์ทวีสินชุด 2558 วงเงิน 3 หมื่นล้านบาท รับฝากหน่วยละ 500 บาท อายุสลาก 3 ปี ครบกำหนดถอนคืนพร้อมเงินฝากวันที่ 20 ก.ค. 2561 ซึ่งมีรางวัลพิเศษ เงินสดรางวัลละ 1 ล้านบาท จำนวน 13 รางวัล
สำหรับโปรโมชั่นของธนาคารออมสิน จะมีเงินฝากเผื่อเรียกพิเศษเพื่อประชาชน 129 วัน ให้ดอกเบี้ย 2.29% ไม่เสียภาษี (เทียบเท่าเงินฝากประจำ 2.694% ต่อปี) ด้านสินเชื่อมีหลายโครงการได้แก่ สินเชื่อเคหะคิดดอกเบี้ย 0.29% นาน 3 เดือนกรณีทำประกันชีวิตเพื่อคุ้มครองวงเงินสินเชื่อ หรือดอกเบี้ยปีแรก 1.29% กรณีไม่ทำประกันชีวิต
นอกจากนี้ ยังมีสินเชื่อออมสุขใจ สำหรับผู้ที่มีเงินฝากแล้วอยากกู้เงินไปลงทุนค้าขายสามารถกู้ได้ 5 เท่าของเงินออมดอกเบี้ยคงที่ 0.71% ต่อเดือน ผ่อนนาน 8 ปี สินเชื่อประชาชนสุขใจให้กู้สูงสุด 2 แสนบาทต่อราย ดอกเบี้ยคงที่ 0.71% ต่อเดือน ผ่อนนาน 3-10 ปี เน้นปล่อยกู้เอสเอ็มอี แม่ค้าหาบเร่แผงลอย แท็กซี่ มอเตอร์ไซค์รับจ้าง ให้ บสย.ค้ำประกันเงินกู้ได้
ธนาคารอาคารสงเคราะห์ (ธอส.) เตรียมออกสินเชื่อบ้าน 0% 6 เดือน วงเงินปล่อยกู้ 5,000 ล้านบาท และเงินฝาก 290 วัน ดอกเบี้ย 2.29% ต่อปี ขณะที่ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) ออกสินเชื่อ Small SMEs บำรุงสุข ดอกเบี้ยพิเศษ ให้กู้สูงสุดไม่เกิน 1 ล้านบาท
มนต์ชัย รัตนเสถียร กรรมการและรักษาการผู้จัดการ ธนาคารอิสลามแห่งประเทศไทย (ไอแบงก์) กล่าวว่า ไอแบงก์ให้เงินฝากประจำไอแบงก์บำรุงสุข ดอกเบี้ย 2.29% ต่อปี นาน 9 เดือน รับฝากขั้นต่ำ 1 หมื่นบาท/ราย รวมยอดฝากสูงสุดไม่เกิน 129 ล้านบาท ของผู้ฝากทั้งหมด ภายในงานยังรับเจรจาปรับโครงสร้างหนี้ค้างชำระไม่เกิน 90 วัน สำหรับลูกหนี้ที่อยู่ 5 จังหวัดชายแดนภาคใต้ และยังร่วมกับกรมบังคับคดีรับไกล่เกลี่ยหนี้หลังจากคำพิพากษาแล้ว